Il-Kunsill illum adotta deċiżjoni dwar l-involviment tal-Unjoni Ewropea fis- Sħubija Ewropea dwar il-metroloġija . Is-sħubija hija waħda mill-oqsma ta' prijorità fil-pakkett ta' proposti għal sħubijiet Ewropej istituzzjonalizzati fl-ambitu ta' Orizzont Ewropa. Il-metroloġija għandha impatt fuqna, kuljum u kullimkien. Mingħajr il-metroloġija, ma nistgħux nimmaġinaw kummerċ dinji kontemporanju, prodotti tal-konsumatur sikuri u affidabbli jew industrija moderna. L-adozzjoni tas-Sħubija Ewropea dwar il-metroloġija tippermettilna nallinjaw l-istandards tal-kejl fl-istati membri kollha, u tippermetti li nilħqu l-għanijiet tagħna għat-trasformazzjoni diġitali u għat-tranżizzjoni ekoloġika. Simona Kustec, Ministru għall-Edukazzjoni, ix-Xjenza u l-Isport tas-Slovenja Il-metroloġija hija l-istudju xjentifiku tal-kejl u faċilitatur ewlieni tal-attività ekonomika u soċjali . Din tiżgura li meta jittieħed kejl, dan ikun traċċabbli għal definizzjonijiet u standards miftiehma internazzjonalment. Il-metroloġija tiżgura konformità mar-regolamenti finanzjarji Ewropej li tfisser li kull tranżazzjoni finanzjarja jkollha kronogramma preċiża biex tiġi żgurata evidenza traċċabbli. Hija wkoll ta' importanza kruċjali fir-rigward tas-sikurezza tal-prodotti għall-konsumatur. Il-proposta għal sħubija Ewropea dwar il-metroloġija hija parti mill-pakkett ta' tliet proposti dwar sħubijiet Ewropej istituzzjonalizzati fl-ambitu ta' Orizzont Ewropa , il-programm qafas għar-riċerka u l-innovazzjoni għall-perjodu mill-2021 sal-2027. Hija l-unika sħubija bbażata fuq l-Artikolu 185 TFUE (pubblika-pubblika) fil-pakkett dwar is-sħubijiet. Din il-proposta ġiet sottomesa mill-Kummissjoni Ewropea fit-23 ta' Frar 2021. Il-Kunsill laħaq qbil politiku mal-Parlament Ewropew fit-28 ta' Settembru 2021. Il-passi li jmiss Wara l-iffirmar u l-pubblikazzjoni, din id-deċiżjoni għandha tidħol fis-seħħ fil-jum wara dak tal-pubblikazzjoni tagħha f' Il-Ġurnal Uffiċjali tal-Unjoni Ewropea . Deċiżjoni tal-Kunsill dwar il-parteċipazzjoni tal-Unjoni fis-sħubija Ewropea dwar il-metroloġija mwettqa b'mod konġunt minn diversi stati membri Proposta tal-Kummissjoni Ewropea għal deċiżjoni dwar is-sħubija Ewropea dwar il-metroloġija Sħubija Ewropea dwar il-metroloġija: Il-presidenza tal-Kunsill tilħaq qbil politiku mal-Parlament Ewropew (stqarrija għall-istampa, 8 ta' Ottubru 2021) Ara l-paġna tal-laqgħa